
Smart technológiák alkalmazása a városi rakodásszervezési folyamatokban

A városi koncentrált igénypont-halmazok kiszolgálásával, és általában a városi áruellátással kapcsolatban rengeteg kutatás született napjainkig (mind nemzetközi, mind pedig hazai szinten), melyekben sikeresen azonosításra kerültek azok problémái, valamint a szűk keresztmetszetet jelentő területek. A városi szállítások lebonyolítására már rengeteg alternatív és működő megoldás létezik, azonban a rakodások szervezése a mai napig megoldatlan problémaként van jelen mindennapjainkban. A jelenleg működő city logisztikai rendszerek esetén a korábbi kutatások során számos probléma került feltárásra, mint például a szervezetlen áruszállítás, illetve a kevés, nem megfelelő állapotban és nem megfelelő helyen lévő rakodási terület.
Eddigi kutatásom során sikerült azonosítani a fenti problémák mellett egy igen jelentős hiányosságot, mégpedig a megfelelő mélységű és minőségű adatok hiányát. A városi áruellátási hálózat fejlesztéséhez és optimalizálásához elengedhetetlen a szállítási és rakodási feladatok paramétereinek ismerete, melyek a jelenlegi helyzetben egyáltalán nem állnak rendelkezésre, így nem lehet meghatározni azt, hogy hány rakodóhelyre lenne szükség és azokat hol kéne elhelyezni a vizsgált városon belül. Eddigi kutatásom fő motivációja ez a probléma volt, melyet egy új, intelligens eszköz alkalmazásával szeretnék kompenzálni, így a jelenlegi, nem megfelelő megoldásokat smart technológia alapú megoldással lehetne helyettesíteni.
A kutatás eddigi eredménye az úgynevezett elektronikus rakodótárcsa koncepciója, mely a mindenkori rakodási szabályoknak megfelelően támogatná az áruátadási folyamatokat, kihasználva a korszerű technológiai adottságokat, mind a kijelölt rakodóhelyeken, mind pedig az azokon kívül történő rakodás során. Ez az eszköz alkalmas a jelenlegi rendszer egyszerűsítésén felül arra is, hogy nagymennyiségű, könnyen feldolgozható adatot szolgáltasson, melyek elengedhetetlenek egy közepesnél nagyobb mélyégű tervezés során.



